钦定古今图书集成/明伦汇编/宫闱典/第087卷 > 宜阳公主 下嫁穆观
## 钦定古今图书集成/明伦汇编/宫闱典/第087卷 > 宜阳公主 下嫁穆观

按《魏书穆崇传》：“崇子观，字闼拔，袭崇爵。少以文艺知
名，选充内侍，太祖器之。太宗即位，为左卫将军，绾中
书门下，出纳诏命及访旧事，未尝有所遗漏。太宗奇
之，尚宜阳公主，拜驸马都尉，稍迁太尉。世祖之监国，
观为右弼，出则统摄朝政，入则应对左右，事无巨细，
皆关决焉。终日怡怡，无愠喜之色，劳谦善诱，不以富”
贵骄人。泰常八年，暴疾，薨于苑内，时年三十五。太宗
亲临其丧，悲动左右。赐以通身隐起金饰棺，丧礼一
依安城王叔孙俊故事。赠宜都王，谥曰文成。世祖即
位，每与群臣谈宴，未尝不叹惜殷勤，以为“自泰常以
来，佐命勋臣，文武兼济无及之者。”见称如此。